ตำรวจเตือน การยิงปืนขึ้นฟ้า เป็นเหตุให้ผู้อื่นได้รับความเดือดร้อน มีโทษตามกฎหมาย พร้อมดำเนินคดีขั้นเด็ดขาด
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ แจ้งเตือนไปยังประชาชน โดยเฉพาะในช่วงของเทศกาลปีใหม่ ประจำปี 2565 มักจะมีเหตุการณ์การยิงปืนขึ้นฟ้า ซึ่งอาจจะเป็นเพราะความเชื่อส่วนบุคคล ที่คิดว่าเป็นการขับไล่สิ่งที่ไม่ดี หรือเคราะห์กรรมต่างๆ เพื่อเป็นการเปิดรับโชคลาภเงินทองนั้น ถือเป็นการกระทำที่ขาดการยั้งคิดยั้งทำ เพราะกระสุนปืนที่ยิงออกไป อาจไปหล่นใส่บุคคลให้ได้รับอันตราย บางรายถึงขั้นเสียชีวิต หรือหล่นใส่หลังคาบ้านเรือนประชาชน จนได้รับความเสียหาย ซึ่งถือว่าเป็นความผิดและมีโทษตามกฎหมายตำรวจจะจับกุมและดำเนินการตามกฎหมายอย่างเด็ดขาด สำนักงานตำรวจแห่งชาติ ขอความร่วมมือไปยังประชาชน หากพบเห็นเหตุ บุคคลที่มีพฤติกรรมดังกล่าว สามารถแจ้งเบาะแสการกระทำความผิด ไปยังสถานีตำรวจในพื้นที่ หรือแจ้งมายังสายด่วน ของสำนักงานตำรวจแห่งชาติ 191 และสายด่วน 1599 ได้ตลอด 24 ชั่วโมง